Bokke oorheers Wêreldrugby-spanMalcolm Marx. Foto: Charly Triballeau/AFP. Vyf Springbokke – Malcolm Marx, Eben Etzebeth, Siya Kolisi, Makazole Mapimpi en Lukhanyo Am – is in Wêreldrugby se droomspan vir 2021 opgeneem. Suid-Afrika het die meeste spelers in die span, terwyl Nieu-Seeland (drie spelers) en Australië (twee) ook goed in die vyftiental verteenwoordig word. Jacques Nienaber, Springbokafrigter, is in sy noppies met die spelers se prestasie. “Dit is ’n ongelooflike prestasie en dit onderstreep net weer die vaardigheid van die spelers in ons land. Ons almal deel in hul opwinding,” het Nienaber gesê. Dit was ’n wipplankjaar vir die Springbokke waarin hulle agt van hul 13 toetse gewen het. Hulle het terselfdertyd 334 punte aangeteken en 224 afgestaan. Makazole Mapimpi duik oor vir een die Suid-Afrikaners se drieë in die tweede toets teen die Britse Leeus. Foto: Rodger Bosch/AFP. “Dit is ’n welverdiende toekenning in ’n belangrike seisoen vir die nasionale span nadat hulle lank weens die wêreldwye Covid-19-pandemie langs die kantlyn was,” het Mark Alexander, president van SA Rugby, gesê. “Om vir ’n derde van die span verantwoordelik te wees wys hoe goed die Springbokke in ’n baie moeilike seisoen gevaar het. Ons individuele spelers – en ek praat nie net hier van die vyf benoemdes nie – het beslis ook hul stemme dik gemaak,” het Alexander gesê. Tog is nie een Suid-Afrikaner in die speler van die jaar-kategorie benoem nie. Antoine Dupont, Michael Hooper, Samu Kerevi en Maro Itoje sal sake om dié toekenning uitspook. Wêreldrugby se droomspan: Stuart Hogg (heelagter, Skotland), Will Jordan (regtervleuel, Nieu-Seeland), Lukhanyo Am (buitesenter, Suid-Afrika), Samu Kerevi (binnesenter, Australië), Makazole Mapimpi (linkervleuel, Suid-Afrika), Beauden Barrett (losskakel, Nieu-Seeland), Antoine Dupont (skrumskakel, Frankryk), Ardie Savea (agtsteman, Nieu-Seeland), Michael Hooper (flank, Australië), Siya Kolisi (flank, Suid-Afrika), Eben Etzebeth (slot, Suid-Afrika), Maro Itoje (slot, Engeland), Tadhg Furlong (stut, Ierland), Malcolm Marx (haker, Suid-Afrika) en Wyn Jones (stut, Wallis). 5 x @Springboks ????????3 x @AllBlacks ????????2 x @Wallabies ????????1 x @EnglandRugby ????????????????????????????1 x @FranceRugby ????????1 x @IrishRugby ☘️1 x @ScotlandRugby ????????????????????????????1 x @WelshRugbyUnion ???????????????????????????? The Men's 15s Dream Team of the Year, in association with @Capgemini = locked in ????#WorldRugbyAwards pic.twitter.com/IHMg6DyRuf — World Rugby (@WorldRugby) December 8, 2021